একই লাইনে দুই ট্রেন। পাঁশকুড়া স্টেশনের কাছে লোকাল ট্রেনের পিছনে ধাক্কা মারল অন্য একটি লোকাল ট্রেন। ঘটনায় আহত বেশ কয়েকজন যাত্রী। বরাতজোরে প্রাণে বাঁচলেন যাত্রীরা।
এ দিন দুপুর ২.৪৫ মিনিট নাগাদ পাঁশকুড়া স্টেশনের বাইরে দাঁড়িয়ে ছিল হাওড়ামুখী ডাউন মেদিনীপুর লোকাল। পাঁশকুড়া এবং হাউর স্টেশনের মাঝে যান্ত্রিক গোলযোগের জন্য একটি মালগাড়ি দাঁড়িয়ে ছিল। সেই কারণে তার পিছনে দাঁড়িয়ে যায় মেদিনীপুর লোকাল। সেই সময়েই পিছন থেকে ট্রেনটিকে এসে ধাক্কা মারে ডাউন বালিচক লোকাল।

দুর্ঘটনাস্থলের ছবি। নিজস্ব চিত্র
সজোরে ধাক্কায় মেদিনীপুর লোকালের শেষ কামরায় থাকা যাত্রীরা কামরার মধ্যেই ছিটকে পড়েন। বেশ কয়েকজন গুরুতর আহত হন। যদিও দক্ষিণ-পূর্ব রেল কর্তৃপক্ষের দাবি, এই ঘটনায় ন্যূনতম হতাহতের খবর নেই।

দুর্ঘটনাগ্রস্ত মেদিনীপুর লোকাল। নিজস্ব চিত্র
মেদিনীপুর লোকালের শেষ কামরা এবং বালিচক লোকালের প্রথম কামরা ক্ষতিগ্রস্ত হয়। রেল কর্তাদের প্রাথমিক অনুমান, অটো সিগন্যালিং ব্যবস্থা ঠিকমতো কাজ না করাতেই দুর্ঘটনা ঘটেছে। বালিচক লোকালের চালকের কোনও গাফিলতিতে এই দুর্ঘটনা ঘটেছে কি না, তাও খতিয়ে দেখা হচ্ছে। ইতিমধ্যেই ঘটনার তদন্তের নির্দেশ দিয়েছে রেল। খড়্গপুর থেকে রেলের বেশ কয়েকজন উচ্চপদস্থ কর্তা ঘটনাস্থলের উদ্দেশ্যে রওনা দিয়েছেন। এই দুর্ঘটনার জেরে হাওড়া-খড়্গপুর শাখায় ডাউন লাইনে ট্রেন চলাচল ব্যাহত হয়েছে।